8 ربیع الاول 14 نبوت مطابق 23 ستمبر 622 ء بروز دوشنبہ یہ مقدس قافلہ قبا پہنچا ، مکہ سے قبا تک کا سفر آٹھ روز میں طئے ہوا ، مکہ سے آپﷺ کی رو انگی کی خبر پہلے ہی پہنچ گئی تھی ، ہر روز تمام شہر کے لوگ شہر کے باہر جمع ہوجاتے اور شام تک ایک سیاہ چٹان پر جسے " حرّہ العصبہ " کہتے ہیں آکر بیٹھ جاتے اور انتظار کر کے چلے جاتے ، 8 ربیع الاول کو بھی انتظار کرکے سب لوگ جا چکے تھے کہ ایک یہودی نے اپنے قلعہ سے دیکھا اور پہچان کر پکارا ، اے بنی قیلہ ( اوس و خزرج کی ماں کا نام ) جن صاحب کا تم انتظار کر رہے تھے وہ آگئے ، تمام اہلِ قبا نے نعرۂ تکبیر کیساتھ آپﷺ کا استقبال کیا ، قبا کی بستی مدینہ منورہ سے تین میل کے فاصلہ پر واقع ہے جہاں قبیلہ اوس کے خاندان آباد تھے ، ان میں سب سے ممتاز عمرو بن عوف کا خاندان تھا جس کے سردار اس وقت حضرت کلثومؓ بن ہدم تھے ، حضورﷺ حضرت کلثومؓ بن ہدم کے مہمان ہوئے ، انصار ہر طرف سے جوق در جوق آتے اور جوش عقیدت کے ساتھ سلام عرض کرتے ۔
Entity: عمرو — Type: /person